text: Nu er det sikkert: Tog til Billund Lufthavn 
  13 maj 2014 kl. 13.05
  Partierne bag Togfonden har fundet penge til en jernbane fra Jelling til Billund.
  I fremtiden vil rejsende til og fra Billund Lufthavn kunne tage toget.
  Den vision er kommet et skridt nærmere virkeligheden i dag, hvor regeringen er blevet enige med Enhedslisten og Dansk Folkeparti om en jernbane mellem Jelling og Billund.
  Det erfarer Ritzau fra kilder tæt på forhandlingerne.
  Jernbanen bliver ifølge Ritzaus oplysninger 19 kilometer lang og kommer til at forbinde Billund Lufthavn med det jyske jernbanenet ved Jelling, som ligger på banestrækningen mellem Vejle og Struer.
  Aftalen indeholder penge til en såkaldt VVM-undersøgelse samt 734 millioner kroner til anlæg af jernbanen.
  Beslutningen kommer i forlængelse af aftalen om togfonden, som blev indgået i den samme forligskreds.
  Her besluttede man, at der skulle sættes penge af til en baneforbindelse mellem Vejle og Billund. Herefter har 
  Transportministeriet undersøgt forskellige linjeføringer, herunder muligheden for at anlægge en letbane på strækningen.
  Men parterne er altså blevet enig om en gammeldags jernbane til Jelling, der skal forbinde lufthavnen med togtrafikken på langs af Jylland.
  